આવા પ્રસંગોનો ઉલ્લેખ અહિંયા એટલા માટે કર્યો છે કે વાચક જાણે કે સરકારમાં રહીને લખાયેલા મારા લેખો દરમિયાન પણ ખોટી વાહ-વાહ કે અતિશયોક્તિથી તદ્દન દૂર રહેવા જાગૃત પ્રયત્નો કર્યા છે. પત્રકારત્વના નીતિ-નિયમો ત્યારે પણ નેવે મૂક્યા નહોતા, તેનું મારે મન આ પ્રમાણ છે. અમે ‘ગુજરાત’ સામયિકમાં જ વાચક તરફથી આવેલી કોઈ સકારાત્મક ટીકા પણ છાપેલી છે. હું આને મારિ હિંમત સમજવા કરતાં મુખ્યમંત્રીની પ્રજાના માહિતીના અધિકાર પ્રત્યેની તેઓની કટિબદ્ધતાના સ્વરૂપમાં વધારે જોઉં છું. મારા સાતેક વર્ષના સરકારી કાર્યકાળ દરમિયાન હું ઘણીવાર નિરાશ પણ થયો હોઈશ, આમ છતાં, મારામાં મૂકવામાં આવેલા વિશ્વાસને સાર્થક કરવાના પ્રયત્નોમાં પાછી પાની કરવી તે મને મંજૂર નહોતું અને તેથી જ હૃદયરોગના કારણે એન્જિપ્લાસ્ટીની બે વખત મારા પર સર્જરી કરવામાં આવ્યા બાદ આરોગ્યના કારણોસર મં જ્યારે નાછૂટકે સામયિકની જવાબદારીમાંથી મને મુક્ત કરવા મુખ્યમંત્રીશ્રીને વિનંતી કરી, ત્યારે પણ મનના કોઈ ખૂણે તેઓએ મને જે લોકસેવાની આવી ઉમદા તક આપેલી, તેને ગુમાવવાનો રંજ પણ હતો જ.